ธุรกรรมทางการเงินกับความยั่งยืนทางเศรษฐกิจ ผ่านเศรษฐกิจดิจิทัล
สวัสดีครับท่านผู้ติดตามคอลัมน์กระปุกเศรษฐกิจทุกท่าน ผมขอถือโอกาสนี้สวัสดีปีใหม่ 2559 ทุกท่าน
12 ม.ค. 2559

โดย...อิสระ วงศ์รุ่ง
สวัสดีครับท่านผู้ติดตามคอลัมน์กระปุกเศรษฐกิจทุกท่าน ผมขอถือโอกาสนี้สวัสดีปีใหม่ 2559 ทุกท่าน ปีวอกปีนี้น่าจะเป็นปีที่น่าสนใจและน่าติดตามไม่น้อยสำหรับท่านที่สนใจข่าวสารและการเปลี่ยนแปลงด้านเศรษฐกิจและการเงินอย่างเช่น การเริ่มต้นปีแรกของประชาคมอาเซียน หรือที่เราคุ้นเคยว่า AEC (Asian Economic Community) ซึ่งคงจะเห็นการเปลี่ยนแปลงทางด้านต่างๆ โดยเฉพาะด้านเศรษฐกิจในระยะเวลาอันใกล้นี้  
ซึ่งการขับเคลื่อนต่างๆ คงยังต้องอาศัยนโยบายรัฐเข้ามาสนับสนุนโดยเฉพาะในปีนี้ ที่นโยบายภาครัฐจะทยอยออกมาสนับสนุนทั้งในด้านการลงทุนและการกระตุ้นเศรษฐกิจ ดังจะเห็นได้จากการออกนโยบายเพื่อกระตุ้นเศรษฐกิจส่งท้ายปี 2558 ที่ให้พิจารณายกเว้นภาษีเงินได้บุคคลธรรมดา สำหรับค่าใช้จ่ายในการซื้อสินค้าหรือใช้บริการในระหว่างวันที่ 25-31 ธ.ค. 2558 จากผู้ประกอบกิจการจดทะเบียนภาษีมูลค่าเพิ่ม ซึ่งประสบผลสำเร็จและได้รับความสนใจใช้สิทธิเป็นอย่างมาก รวมทั้งกระทรวงการคลังกำลังพิจารณาปรับลดภาษีเงินได้บุคคลธรรมดา และลดหย่อนภาษีด้านอื่นๆ ออกมาเพื่อช่วยกระตุ้นเศรษฐกิจ
สำหรับมาตรการอื่นทางรัฐบาลได้มีการออกมาตรการต่างๆ ออกมาสนับสนุน เพื่อทำให้เกิดความยั่งยืนทางเศรษฐกิจ โดยเฉพาะภาคเกษตรกรรมและกลุ่มลูกค้าผู้ประกอบการรายย่อย หรือ SMEs ซึ่งได้ออกกฎหมายที่สำคัญ เช่น พ.ร.ก.ยกเว้นและสนับสนุนการปฏิบัติการเกี่ยวกับภาษีอากรตามประมวลรัษฎากร พ.ศ. 2558 กับ พ.ร.ฎ.ออกตามความในประมวลรัษฎากรว่าด้วยการลดอัตราและยกเว้นรัษฎากร (ฉบับที่ 595) พ.ศ. 2558 เพื่อจูงใจผู้ประกอบการรายย่อย หรือ SMEs ที่เคยเลี่ยงภาษีให้เข้ามาอยู่ในระบบและจัดทำบัญชีและงบการเงินเดียว ซึ่งมาตรการต่างๆ นี้จะช่วยให้เกิดการเจริญเติบโตทางด้านเศรษฐกิจ ทำให้ประเทศเข้มแข็งและมั่นคงมากขึ้น ก่อให้เกิดความยั่งยืนทางเศรษฐกิจของประเทศไทยต่อไป
การออกมาตรการต่างๆ ของรัฐบาล ย่อมนำมาสู่การเปลี่ยนแปลงทางด้านวิธีการและขั้นตอนต่างๆ ซึ่งต้องอาศัยการนำเอาระบบดิจิทัลและเทคโนโลยีต่างๆ เข้ามาสนับสนุนให้เกิดผลมากที่สุด อย่างเช่น มาตรการด้านภาษีต่างๆ ทางกรมสรรพากรกำลังเดินหน้าระบบ E-Payment เพื่อทำให้เกิดความโปร่งใส เมื่อเกิดความโปร่งใส ผู้ประกอบการก็จะเข้ามาอยู่ในระบบมากขึ้น ซึ่งระบบ E-Payment ทางรัฐบาล กระทรวงการคลัง และธนาคารแห่งประเทศไทย กำลังผลักดัน โดยใช้เครือข่ายต่างๆ ของรัฐ เพื่อช่วยขับเคลื่อนให้เกิดเป็นรูปธรรม ดังจะเห็นได้จากโครงการระบบการชำระเงินแห่งชาติ (National e-payment) ซึ่งเป็นโครงสร้างทางการเงินที่ให้เกิดประสิทธิภาพ ลดต้นทุนทางการเงิน เพิ่มความสะดวกสบาย จัดการระบบภาษี การเข้าถึงแหล่งเงิน หรือการสนับสนุนโครงการประชารัฐ เป็นต้น อีกทั้งยังเป็นการปูพื้นสู่ระบบเศรษฐกิจดิจิทัลต่อไป
สำหรับสถาบันการเงินเองไม่ว่าจะเป็นสถาบันการเงินหรือเครือข่ายสถาบันการเงินของรัฐ เช่น ธนาคารออมสิน ธ.ก.ส. ธอส. ก็ต้องมีการเตรียมความพร้อมในด้านต่างๆ เพื่อที่จะสามารถให้บริการลูกค้าที่ปัจจุบันมีพฤติกรรมการทำธุรกรรมทางการเงินที่เปลี่ยนแปลงไปตามเทคโนโลยีด้วยเช่นกัน ดังข้อมูลที่ผมเคยเขียนไว้ในคอลัมน์ก่อนๆ ว่า อัตราการเติบโตของการทำธุรกรรมทางการเงินผ่านช่องทางอิเล็ก ทรอนิกส์ต่างๆ มีปริมาณเพิ่มมากขึ้นอย่างต่อเนื่อง ตัวเลขในปี 2557 ประเทศไทยมีมูลค่าการทำธุรกรรมผ่านช่องทางอิเล็กทรอนิกส์ทั้งสิ้น 35,031.73 พันล้านบาท คิดเป็นอัตราการเติบโตที่เพิ่มขึ้นจากปี 2556 สูงถึงร้อยละ 44.87 โดยปี 2558 มูลค่าการทำธุรกรรมมีแนวโน้มเติบโตอย่างต่อเนื่อง
ดังนั้น สถาบันการเงินต่างๆ จึงได้มีการปรับปรุงระบบ รวมถึงออกช่องทางการให้บริการและผลิตภัณฑ์ต่างๆ มาเพื่อให้สอดคล้องต่อพฤติกรรมผู้บริโภค ซึ่งมีแนวโน้มจะเปลี่ยนแปลงจากสังคมการใช้เงินสดในการทำธุรกรรมเป็นสังคมไร้เงินสด (Cashless Society) ผ่านกระบวนการ Supply Chain หรือห่วงโซ่ต่างๆ ครบวงจรตั้งแต่ต้นน้ำถึงปลายน้ำ ซึ่งทุกภาคส่วนก็ต้องมีการเตรียมความพร้อมด้วยเช่นกัน ดังจะเห็นได้จากการพัฒนาระบบสื่อสารโทรคมนาคม จาก 3จี เป็น 4จี หรือ 5จี การพัฒนาอุปกรณ์สื่อสารที่เกี่ยวข้องให้รองรับธุรกรรมทางการเงินเช่น Apple Pay, Samsung Pay เป็นต้น ดังนั้นมีโอกาสสูงที่จะเห็นภาพสถาบันการเงินกับกลุ่มธุรกิจ Fintech โดยเฉพาะ Start Up ต่างๆ มีการร่วมมือและพัฒนาการให้บริการกันมากขึ้น ซึ่งจะขอกล่าวในโอกาสต่อไป